
______________________________________________________________________________

На основу члана 138. став 1. Устава Републике Србије („Сл. гласник РС“, бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“, бр. 79/05 и 54/07), у поступку контроле законитости и правилности рада Министарства одбране, Управе за војно здравство, Фонда за социјално осигурање војних осигураника, по притужби Удружења војних пензионера из Зајечара и притужиоца В.М. из Доњег Милановца, Заштитник грађана 

У Т В Р Ђ У Ј Е
Министарство одбране, Управа за војно здравство, Фонд за социјално осигурање војних осигураника није омогућио војним осигураницима из Бољевца, Сокобање, Мајданпека, Доњег Милановца, Кладова и Неготина преузимање лекова на основу рецепата из војноздравствених установа у цивилним апотекама у местима њиховог становања. 

Таквим пропустом у раду органа војни осигураници из тих места, доведени су у неравноправан положај у односу на друге војне осигуранике који лекове преузимају у месту становања.

Поред тога, на тај начин су наведени војни осигураници изложени додатним путним издацима, а Фонд, као и други порески обвезници чијим издвајањима се обезбеђују средства за рад државних органа изложени непотребним трошковима с обзиром да се наведени трошкови путовања рефундирају.
Ради отклањања утврђених недостатака, Заштитник грађана упућује Министарству одбране, Управи за војно здравство, Фонду за социјално осигурање војних осигураника следеће 

П Р Е П О Р У К Е
Министарство одбране, Управа за  војно здравство, Фонд за социјално осигурање војних осигураника, у оквиру својих надлежности  предузеће без одлагања све активности да се војним осигураницима из Бољевца, Сокобање, Мајданпека, Доњег Милановца, Кладова и Неготина, убудуће омогући добијање лекова у цивилним апотекама у местима њиховог становања, на основу рецепата из војноздравствених установа. 
Министарство одбране, Управа за  војно здравство, Фонд за социјално осигурање војних осигураника ће упутити писано извињење притужиоцима због непотребног излагања додатним путним издацима и другим потешкоћама путовања.

Министарство одбране, Управа за војно здравство, Фонд за социјално осигурање војних осигураника, обавестиће Заштитника грађана без одлагања, а најкасније у року од 60 дана од дана пријема ове препоруке, о поступању по њој уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.

Чињенице, околности и разлози 
Заштитнику грађана обратило се Удружење војних пензионера из Зајечара, притужбом од 25.06.2012. године, указујући на потешкоће са којима се сусрећу војни осигураници из Бољевца, Сокобање, Мајданпека, Доњег Милановца, Кладова и Неготина, приликом узимања лекова на основу рецепата из војноздравствених установа. Наиме, војним осигураницима из тих градова није омогућено да у апотекама у местима становања  добијају лекове на основу рецепата из војноздравствених установа, већ су упућени да то право остваре само у једној апотеци, „Мента“ у Зајечару. У таквој ситуацији, због удаљености градова, лоших саобраћајних веза, као и болести, ти војни осигураници су изложени додатним путним трошковима и другим проблемима током путовања.

Оцењујући да се наводи из притужбе односе на примену републичких закона, других прописа и општих аката, односно повреду принципа добре управе, Заштитник грађана је актом дел. број 17359 од 17.07.2012. године, покренуо поступак контроле законитости и правилности рада Министарства одбране, Управе за војно здравство, Фонда за социјално осигурање војних осигураника, и затражио изјашњење на наводе из притужбе. 

Поступајући по захтеву Заштитника грађана, Министарство одбране, Управа за војно здравство, Фонд за социјално осигурање војних осигураника, актом бр. 2505-1 од 30.07.2012. године, обавестио је Заштитника грађана да с обзиром на тренутно стање кадра, Фонд за социјално осигурање војних осигураника није у могућности да изврши расписивање јавне набавке за пружање услуга од других добављача. Након нове систематизације и попуњавања радних места приступиће се расписивању тендера и тиме ће се створити повољнији услови за пружање услуга свим корисницима војно - здравственог осигурања, па и корисницима из наведених места. Што се тиче навода да су војни осигураници изложени додатним  трошковима због  путовања у други град приликом преузимања лекова, Фонд је навео да се војним осигураницима исплаћују припадајући путни трошкови настали у вези са здравственим осигурањем.

Заштитнику грађана се поводом истог проблема, дана 15.01.2013. године обратио и притужилац В. М., из Доњег Милановца, указујући да се већ девет година обраћа Фонду за СОВО, са молбом да се омогући војним осигураницима преузимање лекова у цивилним апотекама у местима становања. Међутим, како је навео до сада није наилазио на разумевање органа за постојећи проблем тако да су војни осигураници из Доњег Милановца и даље изложени путовању од 150 километара до Зајечара, где у јединој апотеци „Мента“,  могу да преузму лекове на основу рецепата из војноздравствених установа.   
Чланом 1. Уредбе о надлежностима, делокругу, организацији и начину пословања Фонда за социјално осигурање војних осигураника ("Сл. гласник РС", бр. 102/2011, 37/2012 и 107/2012), прописно је да се овом уредбом уређује надлежност, делокруг, организација и начин пословања Фонда за социјално осигурање војних осигураника.
Чланом 3. Уредбе, прописано је да је Фонд правно лице са статусом организације за обавезно социјално осигурање у којем се остварују права из обавезног здравственог осигурања војних осигураника и обезбеђују средства за здравствено осигурање и материјално обезбеђење корисника права у складу са законом којим се уређује здравствено осигурање војних осигураника и да је носилац права, обавеза и одговорности у правном промету у односу на средства за финансирање здравственог осигурања и материјалног обезбеђења којима располаже. 

Истовремено, чланом 6. став 2. тачка 6. Уредбе, прописано је да Фонд закључује уговоре са цивилним здравственим установама које пружају здравствене услуге у складу са законом и обезбеђује средства за спровођење здравствене заштите на основу тих уговора.  

На основу наведеног произилази да су војни осигураници из седам градова упућени на коришћење услуга само једне апотеке, а да Фонд за социјално осигурање војних осигураника и поред сазнања за постојећи проблем, није предузео неопходне активности за закључивање уговора са цивилним здравственим установама у тим градовима, већ  пропусте у раду правда нерешеним кадровским питањем. 
Пропуштање органа и службених лица да се баве суштином проблема већ, уместо тога, исцрпљивање у оправдањима, унутрашњим процедурама, (не)организацији посла и другим унутрашњим питањима нове систематизације радних места, карактеристично је обележје „лоше управе“.
Постојање околности које објективно ометају ефикасност рада не сме се занемарити, али је приоритетна дужност органа и поступајућих службених лица да предузму све што је у њиховој моћи да право грађанина и у таквим околностима буде што пре остварено. Тек тада се унутар органа управе и извршне власти треба окренути преиспитивању разлога због којих је пропуст настао, утврђивању одговорности и унапређивању рада. 

Терет неорганизованости или пропуста на страни органа извршне власти (администрације) не треба да сносе грађани. Дужност је сваког органа и службеног лица у њему да се ангажује на остваривању загарантованих права грађана, чак и када постоје отежавајуће околности, како би омогућило грађанима да на што лакши начин остваре  права без излагања додатним и непотребним трошковима. 

На основу свих утврђених чињеница и околности, Заштитник грађана је утврдио пропуст у правилности и законитости рада Фонда за социјално осигурање војних осигураника на штету остваривања права војних осигураника из Бољевца, Сокобање, Мајданпека, Доњег Милановца, Кладова и Неготина, и сагласно члану 31. став 2. Закона о Заштитнику грађана упутио препоруке ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

	ЗАШТИТНИК ГРАЂАНА

	

	Саша Јанковић

